Արարատյան թագավորության ռազմական իրավունքի համար բնութագրական է, որ ավելի քան երկու դարում ձեռնարկված տասնյակ արշավանքների` մեզ հասած նկարագրություններում բազմաթիվ քաղաքների և ամրոցների գրավումը նկարագրող արձանագրություններից պատժի վերջին ձևաչափի կիրառման միայն մեկ օրինակ է հայտնի` Խուրադինաքու քաղաքի գրավման նկարագրությունը: Այդուհանդերձ, դա էլ բավարար է եզրակացնելու համար, որ Արարատյան թագավորությունում ևս գործել են պատժի ծայրահեղ ձևեր: Տեղին է կարծել, որ այն կիրառվել է որպես բացառիկ միջոց, մինչդեռ ասորեստանյան արձանագրություններում նման հիշատակումները բազմաթիվ են: Բացառված չէ, որ քաղաքի կործանումը ենթադրում էր նաև բնակչության որոշ մասի կոտորած, թեև արձանագրության մեջ այս մասին ոչինչ չի նշվում: